Document ID: 32006D0908

RÅDETS AFGØRELSE
af 4. december 2006
om første rate af tredje fællesskabsbidrag til Tjernobyl-reaktorfonden under Den Europæiske Bank for Genopbygning og Udvikling
(2006/908/EF, Euratom)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 308,
under henvisning til traktaten om oprettelse af Det Europæiske Atomenergifællesskab, særlig artikel 203,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Fællesskabet, der har en klar politisk målsætning om at støtte Ukraines bestræbelser på at afhjælpe følgerne af den atomulykke, der indtraf den 26. april 1986 på kernekraftværket i Tjernobyl, har derfor allerede bidraget med 90,5 mio. EUR i tidsrummet 1999-2000 til den Tjernobyl-reaktorfond, der blev oprettet under Den Europæiske Bank for Genopbygning og Udvikling (EBRD), i medfør af afgørelse 98/381/EF, Euratom (2), og yderligere 100 mio. EUR i tidsrummet 2001-2005 i medfør af afgørelse 2001/824/EF, Euratom (3).
(2)
EBRD har i sin egenskab af forvalter af Tjernobyl-reaktorfonden bekræftet over for donorforsamlingen, at der er en manko på omkring 250 mio. EUR, og at der mangler tilstrækkelige bevillinger til indgå kontrakt om den nye indkapsling. Nye tilsagn fra bidragsyderne var nødvendige i 2005, hvis en yderligere forsinkelse af projektet skulle undgås.
(3)
Ex-G7 medlemmerne og Fællesskabet, som har ydet de største bidrag til Tjernobyl-reaktorfonden, har indgået en principaftale om, at fonden skal tilføres yderligere bidrag på basis af den sædvanlige byrdefordeling mellem bidragsyderne.
(4)
I henhold til Rådets forordning (EF, Euratom) nr. 99/2000 af 29. december 1999 om bistand til partnerstater i Østeuropa og Centralasien (4) er et af de vigtigste punkter inden for nuklear sikkerhed at bidrage til relevante EU-støttede internationale initiativer, såsom G7/EU-initiativet med henblik på nedlukning af Tjernobyl-anlægget.
(5)
Kommissionen foreslog i en meddelelse til Europa-Parlamentet og Rådet af 6. september 2000, at Fællesskabets finansielle støtte til nuklear sikkerhed i de nye uafhængige stater og landene i Central- og Østeuropa fra 2001 skulle finansieres over én enkelt budgetpost for finansiel bistand til nuklear sikkerhed i de nye uafhængige stater.
(6)
EBRD's indkøbsregler finder anvendelse på tilskud, der ydes fra Tjernobyl-reaktorfonden, dog således at der principielt kun bør indkøbes varer og tjenesteydelser, som fremstilles i eller leveres fra donorlandene eller lande, hvori banken er aktiv. Disse regler er ikke de samme som dem, der gælder for aktioner, der finansieres direkte via Tacis-programmet, og dette program kan derfor ikke dække det bidrag, som denne afgørelse vedrører.
(7)
Der bør derfor drages omsorg for, at de enkelte medlemsstater ikke behandles forskelligt i de indkøbsordninger, der iværksættes på grundlag af EBRD's regler vedrørende Tjernobyl-reaktorfonden, uanset om de har indgået individuelle bidragsaftaler med EBRD eller ej.
(8)
Det vil også være formålstjenligt, at der åbnes mulighed for efter stillingtagen i hvert enkelt tilfælde at indgå indkøbsaftaler med tredjelande, som ikke er Tacis-partnerlande, hvor dette er til nytte for projekter i forbindelse med planen for indkapsling af Tjernobyl-anlægget.
(9)
Traktaterne indeholder ikke anden hjemmel end EF-traktatens artikel 308 og Euratom-traktatens artikel 203 for vedtagelse af denne afgørelse -
TRUFFET FØLGENDE AFGØRELSE:
Artikel 1
Fællesskabet yder et bidrag på 14,4 mio. EUR til Den Europæiske Bank for Genopbygning og Udvikling (EBRD) med henblik på Tjernobyl-reaktorfonden i 2006.
Bevillingerne godkendes af budgetmyndigheden inden for rammerne af det finansielle overslag. Dette bidrag finansieres over de eksisterende årlige budgetbevillinger.
Artikel 2
1. Kommissionen forvalter bidraget til Tjernobyl-reaktorfonden i overensstemmelse med Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (5), under overholdelse af principperne om en forsvarlig og effektiv forvaltning.
Kommissionen fremsender alle relevante oplysninger til budgetmyndigheden og Revisionsretten og anmoder om alle yderligere oplysninger, som de måtte ønske, for så vidt angår de aspekter af forvaltningen af Tjernobyl-reaktorfonden, der vedrører Fællesskabets bidrag.
2. Kommissionen drager omsorg for, at medlemsstaterne ikke behandles forskelligt for så vidt angår de indkøbsordninger, der iværksættes på grundlag af tilskud fra Tjernobyl-reaktorfondens midler.
Kommissionen kan efter stillingtagen i hvert enkelt tilfælde tillade indkøbsordninger med tredjelande, som ikke er Tacis-partnerlande, hvor dette er til nytte for projekter i forbindelse med planen for indkapsling af Tjernobyl-anlægget.
Artikel 3
Fællesskabets bidrag ydes på grundlag af en formel bidragsaftale mellem Kommissionen og EBRD, jf. artikel II, afdeling 2.02, i Tjernobyl-reaktorfondens vedtægter.
Artikel 4
Kommissionen forelægger hvert år Europa-Parlamentet og Rådet en statusrapport om forvaltningen af Tjernobyl-reaktorfonden.
Udfærdiget i Bruxelles, den 4. december 2006.

Labels: 19
14
20
13
18